Nikolo-Korelski kleaster

It Nikolo-Korelski Kleaster is in kleaster yn 'e Russyske stêd Severodvinsk, in stêd yn 'e oblast Archangelsk. It yn 1419 yn 'e delte fan 'e Noardlike Dvina stifte kleaster leit hjoed-de-dei op 'e werf Sevmasj, dat wurk jout oan tûzenen wurknimmers. It kleaster hat lang tsjinne as de poarte foar Ruslân en foar in soad Russen wie it de rûte nei Jeropa.

 Skiednis 
Der wurdt fan útgien dat it kleaster let yn 'e 14e of oan it begjin fan 'e 15e iuw stifte is troch de muonts Euthimius, fan wa't de reliken yn 1647 ûntdutsen waarden. It kleaster wurdt foar it earst yn 1419 yn skriftlike boarnen neamd, doe't it troch Sweedske troepen ferwoastge waard. It duorre mear as in heale iuw ear't it kleaster wer bewenners krige. 

Yn 1471 ferdronken ûnder fertochte omstannigheden yn 'e Wite See twa soannen fan 'e boargemaster Marfa Boretskaja. De beide soannen waarden begroeven op it terrein fan it âlde kleaster en Marfa joech opdracht om it kleaster wer op te bouwen. Foar dat doel joech hja in diel fan har besittings wei; it kleaster krige grûn, fiskrjochten en mocht sâlt winne en fierder liet hja in oan Nikolaas wijde tsjerke bouwe.
Lang bleau it kleaster de seepoarte fan it lân. Ek reizgers út it Westen diene it Nikolaaskleaster oan. Om in noardlike rûte te finen nei Yndia en Sjina folge in ekpedysje ûnder lieding fan Richard Chancellor de kust fan it Kola-skiereilân en foer doe de Wite See op. Hy lei it skip by it doarpke Njonoksa oan en dêr ûntdiek Chancellor dat er yn Moskoovje wie. It folgjende plak dêr't er it skip foar anker lei wie fuort by de muorren fan it kleaster. 

Al gau nei de ekspedysje waard de Moskovyske Hannelskompanjy yn Londen oprjochte, dy't letter fan tsaar Ivan de Ferskriklike it monopoly op 'e hannel mei Ruslân krige. Sûnt 1555 ûntstie by it kleaster in oanlisplak mei pakhûzen en oare gebouwen, dêr't it guod fan 'e grutte seeskippen op lytsere skippen oerladen waard. Oare ûntdekkingsreizgers lykas Stephen Borough brûkten it plak ek as startpunt foar fierdere ûntdekkingsreizen. 

Mei de stifting fan 'e stêd Novocholmogory yn 1584, yn 1613 omdoopt ta Archangelsk, ferlear it kleaster de ekonomyske betsjutting. De nije stêd ûntjoech him ta de wichtichste seehaven fan it Russyske noarden.

Sûnt 1620 brûkten de Russyske hearskers it kleaster as finzenis foar politike en religieuze tsjinstanners fan it rezjym. Healwei de 17e iuw waarden de houten gebouwen ferfongen troch stiennen gebouwen. Tusken 1664 en 1667 waard de Himelfearttsjerke boud. Dêrnei fûn fan 1670 oant 1674 de bou fan in nije Nikolaaskatedraal plak. De klokketoer folge yn 1700. Tsjin de ein fan 'e 17e iuw krige it kleaster sân houten ferdigeningstuorren, wêrfan't allinne de westlike toer mei de poarte bewarre bleaun, dy't tsjintwurdich te sjen is yn Kolomenskoje yn Moskou.

 Sovjet-tiid
It kleaster waard yn 'e jierren 1920 sletten. De koepels fan 'e katedraal fan it leechsteande kleaster gyngen yn 1933 by in brân ferlern, dy't neffens de offisjele lêzing troch de bliksem feroarsake wêze soe. Yn 1936 waard de lokaasje fan it kleaster troch Josef Stalin oanwiisd om de stêd Severodvinsk te bouwen. It doel fan Stalin wie om dêr in skipswerf foar de noardlike float fan 'e Sovjet-marine oan te lizzen. It gaadlikse plak wie dat fan it kleaster, dat al in skoft leech stie. Ynearsten boude de werf gewoane boaten, mar letter spesialisearre de werf him yn de bou fan nukleêre dûkboaten. Foar dat doel waard de 17e-iuwske kleastermuorre ôfbrutsen. De hillige poarte ferhûze nei it Kolomenskoje-museum yn Moskou, dêr't yn dy tiid ferkillende oare kleastergebouwen en tsjerken út it hiele lân hinne brocht waarden. De tsjerken dy't no op it terrein fan in skipswerf leine, krigen in funksje foar de werf en waarden yntegrearre yn 'e fabrykshallen. De doe noch besteande tamboeren fan 'e koepels binne yn dy tiid ek ferneatige. 

Yn 'e jierren 1990 waard in part fan 'e oarspronklike gebouwen wer oerdroegen oan 'e Russysk-Otterdokske Tsjerke. As earste waard de slim skansearre Nikolaaskatedraal renovearre. Op 7 april 2005 fûn der foar it earst wer in fiering fan de Godlike Liturgy plak. De Nikolaaskatedraal krige yn 2009 de fiif op 'e werf makke koepels mei dêrop de krusen werom. De otterdokse mienskip hat fanwegen de aard fan it bedriuw net frijelik tagong ta de eigen gebouwen.

Kategory:Kleaster yn Ruslân
Kategory:Bouwurk yn Archangelsk (oblast)
Kategory:Bouwurk út de 17e iuw
Kategory:Organisaasje oprjochte yn 1419
Kategory:Organisaasje opheft yn 1920